Ńdɔ̄ Dávid a ngábɔ ekóan ai bədzóē yā bakúda ai bədzóē yā miǹtɛd ai bədzóē bə́sə. 2Nyé ai ekóan Ísraɛ̂l ésə̄ nâ: “Ngə́ myādiŋ, ai ngə́ Ńtondôbə Zambá wāān a yə́bə̄ nálā, byǎyi lóm bod ábə̄ é bə̄bə́dzāŋ bə̄vɔ̄g yā bīwógē bí Ísraɛ̂l, á bəfada ai bəlevíta, á bə̄tísɔn bábán ai məfúb yā ngɔ́dɔ́, nə́ bə́ bámán ai bíā. 3Bǐ dúgán zu ai árə́ka Zāmbá wāān; amú bī ngábɔ dzǎm tē elɛ̌s âbǒg Sául.” 4Ńdɔ ekóan ésə é ngáyə́bə̄ nâ yâyi bɔ̌ nālá amú nálā ó yéneŋe sósōō á mís mə́ ńgúmā áyɔŋ ósə. 5Ńdɔ̄ Dávid a ngákóan Ísraɛ̂l ásə á tíege á ǹlod óswé yā Égîptɛn a kələ kwí á ­mə̄nyīī yā Hamath, nə́ bə́ kə nɔ̌ŋ árə́ka amvóé Zambá á Kiryath Yéarim. 6Ńdɔ̄ Dávid ai Ísraɛ̂l ásə bə́ ngákə̄ á Baala, ḿfág Kiryat Yéarim yǎ Yúda, nə́ bə́ kə bɛ́d ai árə́ka amvóé Zāmbá Ńtondôbə yǎ á tɔá á bəkerúbim á yób. 7Á ndá Avinadav ńgɔ̄ bə́ ngákág árə́ka á ḿkpāmáŋ ékálíg á yōb. Uza bân Ahyo ḿbɔ̄ bə́ dudugu ékálíg. 8Dávid ai Ísraɛ̂l ásə bə́ wulu Zambá ósū, bâkə bādzə̄m ai ngul, bə́ yiaga biá ai mvɛ́d, miǹdiŋ, miǹkúl, mim̀bɛ ai tɔ́ŋ. 9Ńdɔ̄ bə́ ngákwí ábōdā Kidôn. Ńdɔ Uza a sám wɔ́ nə́ a bi árə́ka ḿból nyag é ngáyi nyé kpee á sí. 10Ńdɔ fɔ́ɔ́ ólūn Zāmbá ó ngáyóŋ Uza á nyɔ́l ḿból ńdɔ a ngábímī nyé ḿból á ngāsám wɔ́ á árə́ka á yób. Ńdɔ fɔ́ɔ́ Uza a ngáwú hālá á mís mə́ Zāmbá. 11Ńdɔ̄ Dávid a ngádzâ fəg nâ Ǹtondôbə a yáī álɔ̄ŋ ai ḿbímán ā bímī Uza. A zaa kwí ámōs dí vóm tē ó nə̄ dzwé nâ: “Alɔ́ŋ Uza.” 12Amǒs tē ńdɔ̄ Dávid a ngámbáda Zambá, nyé nâ: “Éyə mə nə́ dzǎm nyílī árə́ka amvóé Zambá á ndá dzama yá ?”